
มาตรการป้องกันการรับสินบน
ขององค์การบริหารส่วนตำบลยางค้อม
*************************
	เพื่อให้การขับเคลื่อนการดำเนินงานตามนโยบายรัฐบาลที่กำหนดให้การป้องกันปราบปรามการทุจริตและประพฤติมิชอบเป็นนโยบายสำคัญ ถือเป็นวาระแห่งชาติที่ทุกส่วนราชการจะต้องนำไปปฏิบัติให้บังเกิดผลที่เป็นรูปธรรม และเพื่อให้การปฏิบัติงานของพนักงาน เจ้าหน้าที่ขององค์การบริหารส่วนตำบลยางค้อม เป็นไปตามหลักธรรมาภิบาลที่ทุกภารกิจต้องโปร่งใส เป็นธรรม ตรวจสอบได้ ปลอดจากการทุจริต ดังนั้น องค์การบริหารส่วนตำบลยางค้อม จึงได้กำหนดมาตรการป้องกันการรับสินบน ดังนี้
				1. บุคลากรขององค์การบริหารส่วนตำบลยางค้อมต้องไม่เข้าไปเกี่ยวข้องกับการรับสินบน ไม่ว่าทางตรง หรือทางอ้อม
				2. บุคลากรขององค์การบริหารส่วนตำบลยางค้อมจะต้องไม่เรียกร้อง จัดหา หรือรับสินบน เพื่อประโยชน์ส่วนตน หรือประโยชน์ของหน่วยงาน หรือประโยชน์ของผู้ที่เกี่ยวข้องกับหน่วยงาน หรือประโยชน์ของผู้ที่เกี่ยวข้องกับตน ไม่ว่าจะเป็นคนในครอบครัว เพื่อน หรือผู้ที่เกี่ยวของในลักษณะอื่นใด
				3. บุคลากรขององค์การบริหารส่วนตำบลยางค้อมจะต้องไม่เสนอว่าจะทำให้ สัญญาว่าจะทำให้ หรือรับสินบนจากเจ้าหน้าที่ภาคเอกชน หรือบุคคลอื่นใดโดยมีจุดประสงค์เพื่อจูงใจให้กระทำการ ไม่กระทำการ หรือประวิงเวลาการกระทำอันมิชอบด้วยหน้าที่และกฎหมาย
				4. เมื่อผู้ใดพบเห็นการกระทำเข้าข่ายเป็นการรับสินบน หรือให้สินบน จะต้องรายงานผู้บังคับบัญชา หรือตามช่องทางการรับเรื่องร้องเรียนที่อยู่ในความรับผิดชอบของหน่วยงานทันที
				5. องค์การบริหารส่วนตำบลยางค้อมต้องคำนึงถึงความเป็นธรรม และปกป้องเจ้าหน้าที่ที่ปฏิเสธการรับสินบน หรือให้สินบน โดยจะไม่ดำเนินการด้านลบต่อเจ้าหน้าที่ผู้นั้น
				6. สำหรับการจัดซื้อจัดจ้าง ห้ามมิให้มีการรับ หรือให้สินบนในการดำเนินการจัดซื้อจัดจ้างทุกชนิด และการดำเนินการต้องเป็นไปอย่างโปร่งใส ซื่อสัตย์ ตรวจสอบได้ และอยู่ภายใต้กฎหมาย กฎระเบียบที่เกี่ยวข้อง
				7. องค์การบริหารส่วนตำบลยางค้อม จะดำเนินการลงโทษทางวินัยแก่บุคลากรขององค์การบริหารส่วนตำบลยางค้อมที่เป็นผู้ฝ่าฝืนการปฏิบัติตามมาตรการนี้ รวมถึงผู้บังคับบัญชาโดยตรงที่เพิกเฉยต่อการกระทำความผิด หรือรับทราบว่ามีการกระทำความผิดแต่ไม่ดำเนินการจัดการให้ถูกต้อง และหากเป็นการกระทำทุจริตต่อหน้าที่ หรือกระทำความผิดทางอาญาโดยเจตนา องค์การบริหารส่วนตำบลยางค้อมจะดำเนินทางคดีอาญาด้วย
				8. การดำเนินการใดๆ ตามมาตรการนี้ให้ใช้แนวทางปฏิบัติตามที่กำหนดไว้ ตลอดจนแนวทางปฏิบัติอื่นใดที่องค์การบริหารส่วนตำบลยางค้อมเห็นสมควรในภายหลังเพื่อให้เป็นไปตามมาตรการนี้

